በሰሜን ጎንደር ዞን አዘዞ ከተማ ግራር ሰፈር በሚባለው አካባቢ ነዋሪ የሆኑት አቶ መዝገበ አረጋዊ የውሃው ጥያቄ መልስ በማግኘቱ የተሰማቸውን ደስታ ይገልጹና። አሁንም መልስ የሚሹ ሌሎች የልማት ጥያቄዎች መኖራቸውን ይገልጻሉ። አዘዞ ከተማ እና አካባቢዋ ላይ የኃይል መቆራረጥ እያደረሰ ያለውን ኢኮኖሚያዊ ጉዳት በማንሳት ችግሩን በሰሜን ጎንደር ዞን በሚገኙ ከተሞችም ተመሳሳይ መሆኑን ይናገራሉ። "በከተማዋ ያሉ በርካታ ወፍጮ ቤቶች፣ ሆቴሎች፣ የውበት ሳሎኖች እና ሌሎች የንግድ ቤቶች ግብር ለመክፈል እጅ እስኪያጥራቸው ድረስ የችግሩ ሰለባ ሆነዋል። ብርት ጥፍት የምትለው መብራት በቀን ውስጥ ከአስር ጊዜ በላይ ትጠፋለች። የመብራት መቆራረጡ በርካታ የኤሌክትሮኒክስ መሳሪያዎችን የማቃጠሉ ሁኔታ የመብራቱ ሌላው መዘዝ ነው። ይህም በአካባቢው ያለውን የንግድ እንቅስቃሴ ከማኮላሸት በዘለለ፤ መንግስት በሚሰበስበው ግብር ላይ ጥቁር ጥላ የጣለም ጭምር ነው” ብለዋል አቶ መዝገበ።
